pythainlp/thaigov-v2-corpus-22032023 huggingface dataset:
วันอาทิตย์ที่ 24 เมษายน 2565
โฆษกรัฐบาลเผย “นายกฯ”  ห่วงประชาชนได้รับผลกระทบปัญหาค่าครองชีพแพง จากสินค้าขึ้นราคา  สั่งการกระทรวงพาณิชย์ ร่วมกับหน่วยงานเกี่ยวข้อง เร่งกำหนดมาตรการช่วยเหลือประชาชน
โฆษกรัฐบาลเผย “นายกฯ”  ห่วงประชาชนได้รับผลกระทบปัญหาค่าครองชีพแพง จากสินค้าขึ้นราคา  สั่งการกระทรวงพาณิชย์ ร่วมกับหน่วยงานเกี่ยวข้อง เร่งกำหนดมาตรการช่วยเหลือประชาชน ทั้งระยะสั้นและระยะยาว โดยไม่ให้กระทบกลไกตลาด
วันที่ 24 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการให้กระทรวงพาณิชย์และทุกหน่วยงานที่เกี่ยวข้องร่วมกันบูรณาการแก้ไขปัญหาราคาสินค้าที่ขยับตัวสูงขึ้น เพื่อบรรเทาความเดือดร้อนของประชาชนอย่างเร่งด่วน กำชับให้แก้ไขปัญหาอย่างต่อเนื่อง พร้อมหาแนวทางช่วยเหลืออย่างเป็นรูปธรรม กำหนดเป็นมาตรการช่วยเหลือประชาชน ทั้งระยะสั้น และระยะยาวโดยไม่ให้กระทบกลไกตลาด
โฆษกประจำสำนักนายกรัฐมนตรีกล่าวเพิ่มเติมว่า ที่ผ่านมากระทรวงพาณิชย์ไม่อนุญาตให้ปรับราคาในสินค้าควบคุมทั้ง 18 หมวด แต่ก็ต้องเข้าใจเรื่องต้นทุนการผลิตการนำเข้าอาจจะทำให้ราคาขยับ โดยเฉพาะสินค้าบางประเภทในห้างสรรพสินค้าหลายตัว ช่วงก่อนหน้านี้อาจจะอยู่ในช่วงโปรโมชั่น พอหมดโปรโมชั่นราคาก็กลับมาปกติ ยืนยันผู้ประกอบการทุกรายยินดีให้ความร่วมมืออย่างเต็มที่ในการตรึงราคาสินค้า รวมถึงจัดโปรโมชั่นลดราคาสินค้า ในส่วนของภาครัฐ กระทรวงพาณิชย์ได้ช่วยลดค่าครองชีพให้ประชาชนมาโดยตลอด และจะทำต่อไปอย่างต่อเนื่อง โดยเตรียมเพิ่มจุดจำหน่ายสินค้าราคาประหยัดแบบถาวร ตามโครงการ “โมบายพาณิชย์...ลดราคา! ช่วยประชาชน” อีก 20 จุด จากปัจจุบัน ที่มีอยู่แล้ว 50 จุดทั่วกรุงเทพฯ และมีรถเคลื่อนที่ (รถพุ่มพวง) อีก 25 คัน นำสินค้าที่จำเป็นขายให้ประชาชนในราคาถูก เช่น ไข่ไก่ น้ำตาล ข้าวสาร น้ำมันพืช บะหมี่กึ่งสำเร็จรูป ปลากระป๋อง สบู่ ยาสีฟัน รวมถึงสินค้าเกษตร เป็นต้น ส่วนในต่างจังหวัด สำนักงานพาณิชย์จังหวัด ได้ดำเนินการจัดจำหน่ายสินค้าราคาประหยัดตามมาตรการของแต่ละจังหวัด ซึ่งประชาชนสามารถเลือกซื้อได้ตามสถานที่ต่าง ๆ ที่จังหวัดกำหนด
“นายกรัฐมนตรีเข้าใจถึงความเดือดร้อนของประชาชน เน้นย้ำให้หน่วยงานที่เกี่ยวข้อง ติดตามสถานการณ์ราคาสินค้าอย่างใกล้ชิด เพื่อให้มั่นใจว่าประชาชนจะไม่ถูกเอารัดเอาเปรียบด้านราคา ยืนยันรัฐบาลไม่ได้นิ่งนอนใจ และไม่ได้ทอดทิ้งประชาชนให้แบกรับภาระค่าครองชีพอยู่ฝ่ายเดียว ที่ผ่านมารัฐบาลพยายามอย่างเต็มที่ในการแก้ไขปัญหา ผ่านการดำเนินการตามมาตรการต่าง ๆ” นายธนกรกล่าว
วันเสาร์ที่ 9 กรกฎาคม 2565
โฆษกรัฐบาลเผยนายกฯ ยินดีเยาวชนไทยคว้าแชมป์กีฬาเรือใบโลก (2022 Arkas Optimist World Championship) พร้อมเชิญชวนคนไทยส่งแรงเชียร์ทัพนักกีฬาอาเซียนพาราเกมส์
โฆษกรัฐบาลเผยนายกฯ ยินดีเยาวชนไทยคว้าแชมป์กีฬาเรือใบโลก (2022 Arkas Optimist World Championship) พร้อมเชิญชวนคนไทยส่งแรงเชียร์ทัพนักกีฬาอาเซียนพาราเกมส์
วันนี้ (9 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความยินดีกับทีมนักกีฬาเยาวชนไทยเรือใบที่ได้รับรางวัลชนะเลิศในการแข่งขันเรือใบ รายการ 2022 Arkas Optimist World Championship ซึ่งจัดขึ้นที่เมืองโบดรัม ประเทศตุรกี ระหว่างวันที่ 27 มิถุนายน – 7 กรกฎาคม 2565 โดย ม.ล.เวฆา ภาณุพันธุ์ คว้าแชมป์โลกอันดับที่ 1 ประเภทบุคคล ด้วยคะแนนรวม 124 คะแนน ในขณะที่นักกีฬาไทยอีก 4 คน มีผลการแข่งขัน ดังนี้ ชนาธิป ทองกล่ำ จบอันดับที่ 28, นัณวธรญ์ ศุภอัมพลวิชญ์ จบอันดับที่ 60, ปิติภูมิ เจริญผล จบอันดับที่ 78 และพชรพรรณ องคะลอย จบอันดับที่ 79 โดยมีนักกีฬาเข้าร่วมการแข่งขัน 276 คน จาก 62 ประเทศทั่วโลก
โฆษกประจำสำนักนายกรัฐมนตรี กล่าวว่า ผลการแข่งขันดังกล่าวสะท้อนศักยภาพของทีมนักกีฬาเยาวชนไทยที่สามารถทำผลงานได้อย่างดีเยี่ยมและประสบความสำเร็จต่อเนื่องจากการแข่งขันรายการนัดอุ่นเครื่อง Trofeo Marco Rizzotti ที่อิตาลี เมื่อวันที่ 19 - 22 พฤษภาคม 2565 ที่ผ่านมา ซึ่งทีมนักกีฬาไทยทั้ง 5 คน ทำผลงานได้เป็นลำดับที่ 5 และยังรับการคัดเลือกให้ได้รับรางวัล The Fair Play Award อีกด้วย โดยการแข่งขันเรือใบประเภทออพติมิสต์ (Optimist) ถือเป็นจุดเริ่มต้นสำคัญของนักแล่นใบที่จะต่อยอดสู่การแข่งขันเรือใบในประเภทอื่น ๆ และเป็นอีกประเภทกีฬาที่ไทยให้ความสำคัญผ่านการสนับสนุนจากสมาคมกีฬาแข่งเรือใบแห่งประเทศไทย ในพระบรมราชูปถัมภ์ ซึ่งนายกรัฐมนตรีเน้นย้ำว่า รัฐบาลพร้อมผลักดันและส่งเสริมให้ประชาชนเข้าถึงในทุกประเภทการกีฬา โดยเฉพาะในกลุ่มเยาวชนไทยที่จะเป็นรากฐานสำคัญของการสร้างนักกีฬาอาชีพ พัฒนาขีดความสามารถกีฬาไทยในระยะยาว เพื่อส่งเข้าร่วมการแข่งขันเวทีระดับโลกต่อไป
“นายกรัฐมนตรียินดีกับทีมนักกีฬาเยาวชนไทยที่สามารถสร้างชื่อเสียงและความภาคภูมิใจให้กับประเทศไทยได้อย่างต่อเนื่องอีกครั้งหนึ่ง และขอบคุณหน่วยงานที่เกี่ยวข้องที่ให้การสนับสนุนการแข่งขันดังกล่าว รวมทั้งขอเชิญชวนคนไทยร่วมเชียร์และให้กำลังใจทีมนักกีฬาไทยที่จะแข่งขันรายการอื่น ๆ ต่อไป เชื่อมั่นว่าความมุ่งมั่น ตั้งใจของทัพนักกีฬาไทยจะสร้างความสำเร็จและเป็นแรงบันดาลใจให้แก่เยาวชนในอนาคต นอกจากนี้ ในวันที่ 30 กรกฎาคม – 6 สิงหาคม 2565 จะมีการแข่งขันกีฬาอาเซียนพาราเกมส์ ครั้งที่ 11 (ASEAN Para Games 2022) ณ เมืองโซโล ประเทศอินโดนีเซีย โดยจะมีนักกีฬาคนพิการทีมชาติไทยจะเข้าร่วมการแข่งขันในหลายประเภท ทั้งเทเบิลเทนนิส, วีลแชร์เทนนิส,ว่ายน้ำ, กรีฑา, วีลแชร์เรสซิ่ง, ยิงปืน และ เรือพาย จึงขอให้ติดตาม และให้กำลังใจทัพนักกีฬาไทยต่อไป” นายธนกรฯ กล่าว
วันศุกร์ที่ 17 ธันวาคม 2564
การรถไฟฟ้าขนส่งมวลชนแห่งประเทศไทย  ขอเชิญชวนผู้สนใจเข้าร่วมกิจกรรม Road Show
วันจันทร์ที่ 20 ธันวาคม 2564 เวลา 13.30 - 15.00 น. โรงพยาบาลรามคำแหง
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ร่วมกับ โครงการรถไฟฟ้าสายสีส้ม (ตะวันออก) ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) เตรียมจัดกิจกรรมเผยแพร่ความรู้ความเข้าใจเกี่ยวกับการขอข้อมูลข่าวสาร ตามพระราชบัญญัติข้อมูลข่าวสารของราชการ พ.ศ. 2540 ในรูปแบบ Road Show วันจันทร์ที่ 20 ธันวาคม 2564 เวลา 13.30 - 15.00 น. บริเวณแยกรามคำแหง - โรงพยาบาลรามคำแหง
โดยกิจกรรมดังกล่าว จะมีการให้ความรู้เกี่ยวกับพระราชบัญญัติข้อมูลข่าวสารของราชการ พ.ศ. 2540 ซึ่งจะช่วยให้ประชาชนมีความเข้าใจเกี่ยวกับสิทธิของตนเองในการเข้าถึงข้อมูลข่าวสารเกี่ยวกับโครงการต่าง ๆ ของภาครัฐ ซึ่งล้วนเกี่ยวพันต่อการดำรงชีวิตของภาคประชาชนไม่ทางใดก็ทางหนึ่งมากยิ่งขึ้น พร้อมกันนี้ ภายในกิจกรรมยังมีการแนะนำการเข้าถึงข้อมูลข่าวสารของ รฟม. และช่องทางในการติดต่อศูนย์ข้อมูลข่าวสารของ รฟม. ตลอดจนมีการประชาสัมพันธ์มาตรการลดผลกระทบสิ่งแวดล้อมและจราจรจากการก่อสร้าง และความคืบหน้างานก่อสร้างของโครงการรถไฟฟ้าสายสีส้มฯ อีกด้วย
รฟม. จึงขอเชิญชวนประชาชนที่อยู่ตามแนวสายทางโครงการรถไฟฟ้าสายสีส้มฯ และหรือ มีความสนใจทุกท่าน เข้าร่วมรับฟังสาระน่ารู้จากกิจกรรม และร่วมสนุกตอบคำถามเพื่อรับของที่ระลึกสุดพิเศษจาก รฟม. ได้ตามวัน เวลาและสถานที่ข้างต้น ติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันพฤหัสบดีที่ 23 กันยายน 2564
รฟม. จับมือ กฟน. เดินหน้าติดตั้ง Solar Rooftop ภายในอาคารสำนักงาน
เพื่อลดค่าใช้จ่ายพลังงานไฟฟ้า ส่งเสริมการใช้พลังงานสะอาด สร้างความมั่นคงด้านพลังงานของประเทศ
นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) กล่าวว่า รฟม. ในฐานะหน่วยงานรัฐวิสาหกิจ สังกัดกระทรวงคมนาคม ได้เล็งเห็นถึงความสำคัญของ การอนุรักษ์และใช้พลังงาน ซึ่งเป็นทรัพยากรที่มีอยู่อย่างจำกัดให้เกิดประโยชน์สูงสุด จึงได้บูรณาการความร่วมมือกับการไฟฟ้านครหลวง (กฟน.) ในการเข้าร่วมโครงการให้บริการติดตั้งระบบผลิตไฟฟ้าด้วยพลังงานแสงอาทิตย์แบบติดตั้งบนหลังคา (Solar Rooftop) เพื่อสนับสนุนการศึกษาแนวทางการดำเนินโครงการพัฒนาเทคโนโลยีด้านพลังงานทดแทนด้วยระบบอุปกรณ์ผลิตไฟฟ้าด้วยพลังงานแสงอาทิตย์ แบบติดตั้งบนหลังคา (Solar Rooftop) ซึ่งเป็นพลังงานทดแทนประเภทหมุนเวียนที่ใช้แล้วเกิดขึ้นใหม่ได้ตามธรรมชาติ ถือเป็นพลังงานสะอาดบริสุทธิ์ ปราศจากมลพิษ และเป็นพลังงานที่มีศักยภาพสูง สามารถสร้างมูลค่าเพิ่มการใช้ประโยชน์ในทรัพย์สินของรัฐวิสาหกิจ ของทั้งสองหน่วยงานได้
โดย รฟม. และ กฟน. ได้ร่วมลงนามบันทึกความเข้าใจโครงการพัฒนาเทคโนโลยีด้านพลังงานทดแทน และสัญญาให้บริการติดตั้งระบบอุปกรณ์ผลิตไฟฟ้าด้วยพลังงานแสงอาทิตย์แบบติดตั้งบนหลังคา (Solar Rooftop) ซึ่งทั้ง 2 หน่วยงาน จะร่วมมือกันดำเนินการติดตั้ง Solar Rooftop ภายในบริเวณพื้นที่สำนักงาน รฟม. จำนวน 2 จุด ได้แก่ บริเวณหลังคาลานจอดรถอเนกประสงค์ และบริเวณหลังคาจอดรถพนักงาน ขนาดกำลังผลิตติดตั้งรวม 515.20 kWp โดยวางแผนในการติดตั้ง Solar Rooftop ภายในปี 2565
ทั้งนี้ รฟม. คาดว่าการติดตั้ง Solar Rooftop จะช่วยประหยัดพลังงานภายในหน่วยงานและสามารถลดค่าใช้จ่ายพลังงานไฟฟ้าของหน่วยงานได้ประมาณร้อยละ 30 อีกทั้งยังเป็นส่งเสริมการใช้พลังงานสะอาดจากพลังงานแสงอาทิตย์ ซึ่งเป็นมิตรต่อสิ่งแวดล้อม สอดคล้องตามนโยบายของรัฐบาลในการประหยัดพลังงานและสร้างความมั่นคงด้านพลังงานของประเทศ ติดตามสอบถามรายละเอียดเพิ่มเติมได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันพฤหัสบดีที่ 3 กุมภาพันธ์ 2565
โฆษกรัฐบาล เผย “นายกฯ” พอใจภาพรวมการฉีดวัคซีนเด็กอายุ 5-11 ปี ไม่พบเด็กมีอาการรุนแรง  มั่นใจ วัคซีนช่วยสร้างภูมิคุ้มกันหมู่ ลดการเจ็บป่วยรุนแรง
โฆษกรัฐบาล เผย “นายกฯ” พอใจภาพรวมการฉีดวัคซีนเด็กอายุ 5-11 ปี ไม่พบเด็กมีอาการรุนแรง  มั่นใจ วัคซีนช่วยสร้างภูมิคุ้มกันหมู่ ลดการเจ็บป่วยรุนแรง ขอผู้ปกครองยึดหลักสุขภาพ เพื่อบุตรหลานปลอดภัย
วันที่ 3 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เผยสถานการณ์โควิด-19 ในไทยวันนี้ มีรายงานจำนวนผู้ติดเชื้อโควิด-19 ยอดผู้ติดเชื้อโควิด-19 รวม 9,172 ราย จำแนกเป็น ผู้ป่วยจากในประเทศ 8,950 ราย ผู้ป่วยมาจากต่างประเทศ 222 ราย ผู้ป่วยสะสม 242,288 ราย (ตั้งแต่ 1 มกราคม 2565) หายป่วยกลับบ้าน 7,832 ราย หายป่วยสะสม 1 90,588 ราย (ตั้งแต่ 1 มกราคม 2565) ผู้ป่วยกำลังรักษา 84,413 ราย เสียชีวิต 21 ราย ขณะที่ สถานการณ์ทั่วโลก ยอดยืนยันทั้งหมด 384,794,642 ราย หายป่วยแล้ว 304,766,835 ราย ผู้เสียชีวิต 5,715,687 ราย
ทั้งนี้ ล่าสุดประเทศไทยยังมีการฉีดวัคซีนแล้วกว่า 116,930,599 โดส ใน 77 จังหวัด แบ่งเป็น จำนวนผู้ได้รับวัคซีน เข็มที่ 1 จำนวน 52,389,359 ราย เข็มที่ 2 จำนวน 48,476,496 ราย เข็มที่ 3 จำนวน 14,749,139 ราย และเข็มที่ 4 จำนวน 1,045,605 ราย ขณะที่ข้อมูลสถิติการฉีดวัคซีนโควิด-19 ทั่วโลกแล้ว 10,149 ล้านโดส ใน 205 ประเทศ/เขตปกครอง โดยขณะนี้อัตราการฉีดล่าสุดรวมกันทั่วโลกที่ 32.7 ล้านโดสต่อวัน และมีแนวโน้มที่เพิ่มขึ้นอย่างต่อเนื่อง
โฆษกประจำสำนักนายกรัฐมนตรี ยังเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจภาพรวมการฉีดวัคซีนเด็กอายุ 5-11 ปี ที่มีโรคประจำตัว 7 กลุ่มโรค ใน 2 วันที่ผ่านมา ยังไม่พบเด็กมีอาการรุนแรงหรือมีอาการผิดปกติ ซึ่งได้รับการยินยอมสมัครใจจากผู้ปกครองและกุมารแพทย์ผู้ดูแลแล้ว โดยขอให้ความมั่นใจต่อพ่อแม่ผู้ปกครองว่า วัคซีนที่รัฐบาลจัดหามีมาตรฐานและความปลอดภัย ซึ่งหากสามารถฉีดวัคซีนให้ครอบคลุมประชากรทุกช่วงวัยได้มากขึ้น ประเทศก็จะปลอดภัยเพิ่มขึ้น ทั้งนี้ นายกรัฐมนตรีขอให้ทุกคนปรับตัว สร้างความเข้าใจ ยึดหลักสุขภาพกายและสุขภาพใจ เชื่อว่าจะสามารถเอาชนะปัญหาและโรคภัยทั้งหมดนี้ซึ่งกำลังจะผ่านไป
วันพฤหัสบดีที่ 2 มิถุนายน 2565
โฆษกรัฐบาลเผย นายกฯ กำชับทุกฝ่ายเร่งพัฒนาพื้นที่ย่านสถานีรถไฟอุดรธานี-หนองคาย รองรับการส่งออกสินค้าผ่านเส้นทางรถไฟความเร็วสูง สปป.ลาว-จีน ให้มีประสิทธิภาพ
โฆษกรัฐบาลเผย นายกฯ กำชับทุกฝ่ายเร่งพัฒนาพื้นที่ย่านสถานีรถไฟอุดรธานี-หนองคาย รองรับการส่งออกสินค้าผ่านเส้นทางรถไฟความเร็วสูง สปป.ลาว-จีน ให้มีประสิทธิภาพ สอดรับยุทธศาสตร์การคมนาคมระดับภูมิภาค
วันที่ 2 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามและกำชับทุกหน่วยงานที่เกี่ยวข้องเร่งพัฒนาโลจิสติกส์ระบบรางของไทย โดยเฉพาะในพื้นที่ย่านสถานีรถไฟอุดรธานี-หนองคายที่เป็นจุดยุทธศาสตร์ด้านการส่งออกแห่งใหม่ของภาคตะวันออกเฉียงเหนือให้การขนส่ง เกิดความก้าวหน้า มีประสิทธิภาพ และตอบโจทย์การใช้งานของประชาชนมากที่สุด โดยเฉพาะด้านการนำเข้า-ส่งออกสินค้าทางการเกษตรของผู้ประกอบการไทยที่กำลังได้รับความนิยมในภูมิภาค จากภาพรวมอัตราการส่งออกของไทยระหว่างเดือนมกราคม-เมษายน 2565 ที่ผ่านมาขยายตัวสูงกว่า 13.7% รวมมูลค่า 97,122 ล้านเหรียญสหรัฐ มีสินค้าส่งออกสำคัญ ได้แก่ สินค้าการเกษตร สินค้าเกษตรอุตสาหกรรม และสินค้าอุตสาหกรรม ซึ่งการส่งออกสินค้าทางการเกษตรของไทยยังคงครองตลาดในจีนต่อเนื่อง อาทิ ทุเรียนหมอนทอง หมอนยางพารา ผ้าไหมไทย ข้าวมอลต์ ยางมะตอย เม็ดพลาสติก และอาหารไทยชนิดต่าง ๆ เป็นต้น
จากความร่วมมือทางเศรษฐกิจและการค้าระหว่างกัน พร้อมกับที่รถไฟความเร็วสูงระหว่าง สปป.ลาว-จีน ได้เปิดให้ใช้บริการแล้ว จึงเป็นโอกาสของไทยในการพัฒนาระบบการขนส่งทางรางให้มีประสิทธิภาพ เอื้อต่อการส่งออกสินค้าผ่านรถไฟจากไทยไปจีนยิ่งขึ้น ขณะนี้การขนส่งทางรถไฟความเร็วสูงจึงเป็นทางเลือกใหม่ที่คุ้มค่า
นายธนกรฯ กล่าวเพิ่มเติมว่า นายกรัฐมนตรีติดตามและสนับสนุนการส่งออกสินค้าไทยออกสู่ตลาดโลก อีกทั้งมุ่งมั่นเสริมสร้างศักยภาพระบบโลจิสติกส์ไทยให้ก้าวหน้าและพร้อมสู่การเป็นศูนย์กลางการคมนาคมขนส่งของกลุ่มอนุภูมิภาคลุ่มน้ำโขงในอนาคต รวมทั้งขอบคุณทุกฝ่ายที่ร่วมกันแก้ไขปัญหาและหามาตรการรองรับอย่างต่อเนื่อง และขอให้ทุกหน่วยงานที่เกี่ยวข้องทั้งภาครัฐและภาคเอกชนร่วมบูรณาการการทำงานให้สอดคล้องตามแนวนโยบายทางการค้าและยุทธศาสตร์ด้านการขนส่งอย่างเคร่งครัด มีประสิทธิภาพ และให้เกิดเป็นรูปธรรมยิ่งขึ้น โดยนายกรัฐมนตรี สปป.ลาว ได้เดินทางเยือนไทยอย่างเป็นทางการในฐานะแขกของรัฐบาลระหว่างวันที่ 1-2 มิถุนายน 2565 นี้ จึงเป็นโอกาสให้ผู้นำทั้งสองฝ่ายได้ร่วมหารือในประเด็นนี้ โดยได้สั่งการหน่วยงานที่เกี่ยวข้องให้พิจารณาดำเนินการในส่วนที่เกี่ยวข้องเพื่อผลสำเร็จอย่างเป็นรูปธรรมเพื่อประโยชน์ร่วมกันของทั้งสองประเทศ
วันเสาร์ที่ 4 กันยายน 2564
โฆษกดีอีเอสเตือนอย่าหลงเชื่อข่าวปลอมสร้างความตื่นตระหนก กรมอุตุฯ รายงานพบพายุใต้ฝุ่นกำลังจะพัดขึ้นฝั่งที่ จ.นครศรีธรรมราช ให้ศูนย์เตือนภัยส่งสัญญาณเตือนประชาชน
โฆษกดีอีเอสเตือนอย่าหลงเชื่อข่าวปลอมสร้างความตื่นตระหนก กรมอุตุฯ รายงานพบพายุใต้ฝุ่นกำลังจะพัดขึ้นฝั่งที่ จ.นครศรีธรรมราช ให้ศูนย์เตือนภัยส่งสัญญาณเตือนประชาชน
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าตามที่ได้มีการให้ข้อมูลสภาพอากาศประเทศไทยเกี่ยวกับเรื่องกรมอุตุฯรายงานพบพายุใต้ฝุ่นกำลังจะพัดขึ้นฝั่งที่จ.นครศรีธรรมราชให้ศูนย์เตือนภัยส่งสัญญาณเตือนประชาชนทางศูนย์ต่อต้านข่าวปลอมได้ตรวจสอบข้อเท็จจริงกับทางกรมอุตุนิยมวิทยากระทรวงดิจิทัลเพื่อเศรษฐกิจและสังคมพบว่าข้อมูลดังกล่าวนั้นเป็นข้อมูลเท็จ
กรณีการส่งต่อข้อมูลสภาพอากาศประเทศไทยโดยระบุว่าขณะนี้กรมอุตุฯได้รายงานว่าพบพายุใต้ฝุ่นกำลังจะพัดขึ้นฝั่งที่จ.นครศรีธรรมราชจึงให้ศูนย์เตือนภัยส่งสัญญาณเตือนประชาชนนั้นทางกรมอุตุนิยมวิทยาได้ตรวจสอบและชี้แจงว่าข้อมูลดังกล่าวไม่เป็นความจริงและไม่ได้มีที่มาจากแหล่งข้อมูลของกรมอุตุนิยมวิทยา
โดยจากการติดตามสถานการณ์พายุหมุนเขตร้อนในขณะนี้ยังไม่ปรากฏมีการก่อตัวของพายุหมุนเขตร้อนใกล้บริเวณประเทศไทยและภาคใต้แต่อย่างไรส่วนพยากรณ์อากาศ24ชม.ข้างหน้าของวันที่4กันยายน2564พบว่าร่องมรสุมพาดผ่านภาคเหนือและภาคตะวันออกเฉียงเหนือตอนบนเข้าสู่หย่อมความกดอากาศต่ำบริเวณอ่าวตังเกี๋ยประกอบกับมรสุมตะวันตกเฉียงใต้กำลังปานกลางพัดปกคลุมทะเลอันดามันประเทศไทยและอ่าวไทยลักษณะเช่นนี้ทำให้ภาคเหนือภาคตะวันออกเฉียงเหนือและภาคตะวันออกยังคงมีฝนตกหนักบางแห่ง
ดังนั้นขอให้ประชาชนอย่าหลงเชื่อและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและเพื่อมิให้เกิดความสับสนและตื่นตระหนกขึ้นในสังคมหากมีสงสัยหรือต้องการข้อมูลเพื่อเติมสามารถติดตามได้ที่เว็บไซต์www.tmd.go.thโทรสายด่วน1182
นอกจากนี้ประชาชนสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87ได้ตลอด24ชั่วโมง
**********
วันจันทร์ที่ 28 มิถุนายน 2564
​ปูพรมฉีดวัคซีนโควิดทั่วประเทศ 7 มิ.ย. นี้
วันเสาร์ที่ 5 มิถุนายน 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเตรียมความพร้อมและซักซ้อมระบบการให้บริการวัคซีนโควิด 19 ในทุกจังหวัด ก่อนที่จะฉีดพร้อมกันทั่วประเทศ ในวันที่ 7 มิ.ย. 64 โดยกลุ่มแรกจะฉีดให้ผู้สูงอายุ 60 ปีขึ้นไปและผู้ที่มีโรคประจำตัว 7 กลุ่มโรคเรื้อรัง ที่ลงทะเบียนผ่านระบบหมอพร้อมตั้งแต่ช่วงเดือนพ.ค. ที่ผ่านมา ส่วนการลงทะเบียนเพิ่มเติมอื่น ๆ จะเป็นไปตามขั้นตอนที่กำหนดไว้ของแต่ละพื้นที่ เพื่อให้ประชาชนมีความสะดวกมากขึ้น สำหรับวัคซีนที่จัดเตรียมไว้มีทั้งแอสตร้าเซนเนก้าและซิโนแวค ซึ่งผ่านการรับรองจากองค์การอนามัยโลกแล้วว่ามีประสิทธิภาพดี ป้องกันอาการรุนแรงและเสียชีวิตได้ ขณะเดียวกันรัฐบาลมีนโยบายจะจัดหาวัคซีนให้ได้ 100 ล้านโดสครอบคลุมประชากร 50 ล้านคน หรือร้อยละ 70 ของประชากรภายในปี 2564
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 9 กุมภาพันธ์ 2565
กระทรวงเกษตรฯ เตรียมจำหน่ายหมูเพื่อประชาชน ภายใต้โครงการ “เกษตรช่วยประชาชนลดค่าครองชีพ”
กระทรวงเกษตรฯ เตรียมจำหน่ายหมูเพื่อประชาชน ภายใต้โครงการ “เกษตรช่วยประชาชนลดค่าครองชีพ” ในราคาถูกกว่าท้องตลาด เพียงกิโลกรัมละ 140 บาท มั่นใจด้วยคุณภาพดี การันตีด้วยมาตรฐานปศุสัตว์ OK ณ ลานกิจกรรมตลาดริมน้ำ อ.ต.ก. ระหว่างวันที่ 12 - 19 ก.พ. 65 หรือจนก
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานการแถลงข่าวเปิดตัวโครงการ “เกษตรช่วยประชาชนลดค่าครองชีพ” โดยมีดร.ทองเปลวกองจันทร์ปลัดกระทรวงเกษตรและสหกรณ์ นายสัตวแพทย์สรวิศ ธานีโต อธิบดีกรมปศุสัตว์ นายปณิธาน มีไชยโย รักษาการผู้อำนวยการองค์การตลาดเพื่อเกษตรกร (อ.ต.ก.) นายฉันทานนท์ วรรณเขจร โฆษกกระทรวงเกษตรและสหกรณ์และผู้บริหารกระทรวงเกษตรและสหกรณ์เข้าร่วม ณ ห้องประชุมกระทรวงเกษตรและสหกรณ์ และผ่านระบบการประชุมทางไกลออนไลน์ (ZOOM Meeting)
รัฐมนตรีว่าการกระทรวงเกษตรและสหกรณ์ กล่าวว่า จากสถานการณ์ราคาหมูแพง ซึ่งส่งผลกระทบต่อหลายภาคส่วน โดยเฉพาะกับประชาชนผู้บริโภค รวมไปถึงผู้ประกอบการร้านอาหาร ที่ต่างได้รับความเดือดร้อน จากปัญหาราคาเนื้อหมูที่ปรับตัวสูงขึ้น กระทรวงเกษตรและสหกรณ์ โดยกรมปศุสัตว์ และองค์การตลาดเพื่อเกษตรกร (อ.ต.ก.) จึงได้จัดโครงการ “เกษตรช่วยประชาชนลดค่าครองชีพ” ที่กำหนดจัดขึ้นระหว่างวันที่ 12 - 19 กุมภาพันธ์ 2565 หรือจนกว่าสินค้าจะหมด ณ ลานกิจกรรมตลาดริมน้ำ อ.ต.ก. เลียบคลองบางซื่อ ถ.พหลโยธิน เขตจตุจักร กทม. เพื่อเป็นการช่วยเหลือประชาชน ลดภาระค่าใช้จ่าย และบรรเทาความเดือดร้อนจากสภาวะเศรษฐกิจในปัจจุบัน ด้วยการจัดจำหน่ายหมูเพื่อประชาชน ซึ่งเป็นหมูเนื้อแดง คุณภาพดี การันตีด้วยมาตรฐานปศุสัตว์ OK ในราคาถูกกว่าท้องตลาด เพียงกิโลกรัมละ 140 บาท ซึ่งจะนำมาจำหน่ายที่ตลาด อ.ต.ก. จำนวน 150,000 กิโลกรัม โดยกำหนดซื้อได้คนละไม่เกิน 5 กิโลกรัม เพื่อให้ทั่วถึงกันทุกคน
“กระทรวงและสหกรณ์พร้อมบูรณาการร่วมกับทุกหน่วยงานและทุกภาคส่วน ไม่ว่าจะเป็นกระทรวงพาณิชย์ และเครือข่ายภาคเอกชน เพื่อให้สถานการณ์ราคาหมูกลับมาสู่ภาวะปกติโดยเร็วที่สุด ซึ่งที่ผ่านมา กระทรวงเกษตรและสหกรณ์ยังได้เดินหน้าในหลายกิจกรรม เพื่อช่วยเหลือประชาชนในสภาวะเศรษฐกิจฝืดเคือง อย่างเช่น โครงการร้านข้าวแกง 20 บาท ที่ได้เปิดตัวเมื่อวันที่ 6 กุมภาพันธ์ ที่ผ่านมา และเชื่อมั่นว่าโครงการ “เกษตรช่วยประชาชนลดค่าครองชีพ” จำหน่ายหมูราคาถูกเพื่อประชาชนในครั้งนี้ จะเป็นอีกหนึ่งโครงการ ที่ช่วยแบ่งเบาภาระค่าครองชีพให้กับประชาชน ได้สามารถบริโภคหมูที่มีคุณภาพ ปลอดภัย ในราคาที่เหมาะสมและเป็นธรรม” ดร.เฉลิมชัย กล่าว
วันพุธที่ 1 กันยายน 2564
วธ.จัดเสวนาออนไลน์แลกเปลี่ยนเรียนรู้สินค้าและบริการด้านวัฒนธรรม ฉลองครบรอบ 45 ปีความสัมพันธ์ไทย- เวียดนาม หนุนการนำทุนวัฒนธรรมไทยสู่อุตสาหกรรมสร้างสรรค์ระดับนานาชาติ
วธ.จัดเสวนาออนไลน์แลกเปลี่ยนเรียนรู้สินค้าและบริการด้านวัฒนธรรม ฉลองครบรอบ 45 ปีความสัมพันธ์ไทย- เวียดนาม หนุนการนำทุนวัฒนธรรมไทยสู่อุตสาหกรรมสร้างสรรค์ระดับนานาชาติ
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า กระทรวงวัฒนธรรม (วธ.) มีนโยบายส่งเสริมและพัฒนาความสัมพันธ์ทางวัฒนธรรมกับต่างประเทศเพื่อนำความเป็นไทยสู่สากล และในโอกาสที่องค์การสหประชาชาติได้ประกาศรับรองวาระปีสากลแห่งเศรษฐกิจสร้างสรรค์เพื่อการพัฒนาอย่างยั่งยืน พ.ศ. 2564 ล่าสุดประเทศไทยและสาธารณรัฐสังคมนิยมเวียดนาม ได้จัดกิจกรรมฉลองครบรอบ 45 ปี การสถาปนาความสัมพันธ์ทางการทูตระหว่างไทยและเวียดนาม ซึ่งตรงกับวันที่ 6 สิงหาคม 2564 ที่ผ่านมา แต่เนื่องด้วยสถานการณ์การแพร่ระบาดของเชื้อไวรัสโคโรนา 2019 (COVID-19) จึงได้ปรับเปลี่ยนรูปแบบเป็นการจัดกิจกรรมการเสวนาออนไลน์ ภายใต้โครงการสื่อสองวัฒนธรรม ไทย - เวียดนาม เพื่อมุ่งสู่การเป็นอุตสาหกรรมสร้างสรรค์ (Bilateral Culture (Thai-Vietnam) to Creative Industry) ในช่วงเดือนกันยายนนี้
รมว.วธ. กล่าวว่า การเสวนาครั้งนี้ มีเป้าหมายเพื่อให้ความรู้กับท่านผู้ฟังในลักษณะกิจกรรมสาระและความบันเทิง (Edutainment) โดยเน้นแลกเปลี่ยนเรียนรู้ข้อมูลกลุ่มเป้าหมายชาวเวียดนามต่อสินค้าและบริการด้านวัฒนธรรมของไทย ที่เข้าถึงกลุ่มเป้าหมายคนรุ่นใหม่ผ่านทางช่องทางออนไลน์ โดยเป็นการดำเนินงานร่วมกันของ วธ. กับเครือข่ายพันธมิตรมหาวิทยาลัยเพื่อการวิจัย และได้รับการสนับสนุนข้อมูลเกี่ยวกับประเทศเวียดนาม จากสถานเอกอัครราชทูตสาธารณรัฐสังคมนิยมเวียดนามประจำประเทศไทย โดยจะจัดทำในรูปแบบการเสวนาออนไลน์ 5 ครั้ง พอดคาสต์ 3 ครั้ง และวีดิทัศน์ผ่านช่องทางยูทูป 2 เรื่อง เผยแพร่ต่อเนื่องกันไปตั้งแต่เดือนกันยายนจนถึงเดือนธันวาคม 2564 ซึ่งจะเป็นประโยชน์ต่อนักเรียน นักศึกษา นักวิชาการ นักธุรกิจ ผู้ประกอบการ และประชาชนทั่วไปที่สนใจในวัฒนธรรมและเศรษฐกิจสร้างสรรค์ของไทยและเวียดนาม ตลอดจนเป็นส่วนหนึ่งที่จะก่อให้เกิดความเข้าใจในวัฒนธรรมของกันและกัน นำไปสู่ความสมานฉันท์ของประชาชนทั้งสองประเทศและส่งเสริมให้มิตรภาพระหว่างไทย – เวียดนามยั่งยืน
นายอิทธิพล กล่าวต่อไปว่า ความสัมพันธ์ระหว่างไทยและเวียดนามก็ดำเนินมาอย่างราบรื่นและมั่นคงมาโดยตลอด โดยในระดับประชาชน ชาวไทยและเวียดนามถือได้ว่ามีความสัมพันธ์ที่ใกล้ชิดและเป็นมิตรต่อกัน ในระดับรัฐบาลก็เช่นเดียวกัน รัฐบาลของทั้งสองประเทศมีการหารือและแลกเปลี่ยนการเยือนอย่างต่อเนื่อง รวมทั้งได้กระชับความร่วมมือทั้งในด้านความมั่นคง เศรษฐกิจ การค้าการลงทุน และสังคมวัฒนธรรม และหวังเป็นอย่างยิ่งว่าโครงการ ‘สื่อสองวัฒนธรรม ไทย - เวียดนาม เพื่อมุ่งสู่การเป็นอุตสาหกรรมสร้างสรรค์’ จะเสริมสร้างความรู้ความเข้าใจเกี่ยวกับวัฒนธรรมไทยและเวียดนาม และได้มีโอกาสใช้วัฒนธรรมเป็นเครื่องมือในการพัฒนาเศรษฐกิจสร้างสรรค์ระดับนานาชาติต่อไป
วันจันทร์ที่ 23 พฤษภาคม 2565
​ปลัดกอบชัยฯ เป็นประธานในพิธีเปิดการฝึกอบรมเชิงปฏิบัติการหลักสูตรพัฒนาบุคลากรการตรวจสอบ กำกับดูแลการประกอบกิจการโรงงาน
​ปลัดกอบชัยฯ เป็นประธานในพิธีเปิดการฝึกอบรมเชิงปฏิบัติการหลักสูตรพัฒนาบุคลากรการตรวจสอบ กำกับดูแลการประกอบกิจการโรงงาน
ปลัดกอบชัยฯ เป็นประธานในพิธีเปิดการฝึกอบรมเชิงปฏิบัติการหลักสูตรพัฒนาบุคลากรการตรวจสอบ กำกับดูแลการประกอบกิจการโรงงาน
วันนี้ (23 พฤษภาคม 2565) นายกอบชัย สังสิทธิสวัสดิ์ ปลัดกระทรวง เป็นประธานพิธีเปิดการฝึกอบรมเชิงปฏิบัติการหลักสูตรพัฒนาบุคลากรการตรวจสอบ กำกับดูแลการประกอบกิจการโรงงาน เพื่อเสริมสร้างความรู้ความเข้าใจพัฒนาทักษะและประสบการณ์ปฏิบัติงานด้านโรงงานอุตสาหกรรมให้แก่บุคลากรกลุ่มโรงงานอุตสาหกรรม กลุ่มอุตสาหกรรมพื้นฐานและการเหมืองแร่ระดับชำนาญการ ปฏิบัติการและนิติกร ของสำนักงานปลัดกระทรวงอุตสาหกรรมให้สามารถปฏิบัติงานด้านการกำกับดูแลโรงงาน การดำเนินคดีโรงงาน เทคนิคการตรวจโรงงาน การบริหารจัดการกากอุตสาหกรรม ให้เป็นไปอย่างถูกต้องมีประสิทธิภาพรวมทั้งอำนวยความสะดวกให้แก่ผู้รับบริการ การฝึกอบรมกำหนดจัด 2 รุ่น รุ่นแรก ระหว่างวันที่ 23-27 พฤษภาคม 2565 และรุ่นที่ 2 ระหว่างวันที่ 6-10 มิถุนายน 2565 โดยมีนางวรวรรณ ชิตอรุณ รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม ร่วมเป็นเกียรติฯ ณ โรงแรมพูลแมน คิง เพาเวอร์ กรุงเทพ
#กำกับดูแลการประกอบกิจการโรงงาน
#กระทรวงอุตสาหกรรม #prmoi
วันจันทร์ที่ 8 สิงหาคม 2565
รมว.พม. เปิดโรงรับจำนำของรัฐ สาขาที่ 42 จ.สุพรรณบุรี พร้อมเล็งเพิ่มสาขา ขยายความช่วยเหลือประชาชนเดือดร้อนทางการเงิน
รมว.พม. เปิดโรงรับจำนำของรัฐ สาขาที่ 42 จ.สุพรรณบุรี พร้อมเล็งเพิ่มสาขา ขยายความช่วยเหลือประชาชนเดือดร้อนทางการเงิน
วันที่ 5 ส.ค. 65 เวลา 12.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิดสถานธนานุเคราะห์ (สธค.) หรือโรงรับจำนำของรัฐ สาขาที่ 42 ตำบลท่าพี่เลี้ยง อำเภอเมืองสุพรรณบุรี จังหวัดสุพรรณบุรีเพื่อช่วยเหลือประชาชนผู้มีรายได้น้อยที่ประสบความเดือดร้อนและขาดแคลนเงินที่จะนำไปใช้ในการดำรงชีพหรือนำไปลงทุนประกอบอาชีพ โดยนำทรัพย์สินมาจำนำด้วยดอกเบี้ยในอัตราต่ำ อีกทั้งเป็นทางเลือกหนึ่งที่ทำให้ประชาชนสามารถเข้าถึงบริการของภาครัฐอย่างทั่วถึงตามนโยบายของรัฐบาลที่มุ่งขจัดความเดือดร้อนในด้านการเงินของประชาชนผู้มีรายได้น้อย และผู้ที่ประสบปัญหาทางการเงินเฉพาะหน้า โดยมี นายประสงค์ พันธ์ลิมา ผู้อำนวยการสำนักงานธนานุเคราะห์ กล่าวรายงาน ทั้งนี้ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยคณะผู้บริหาร นางสาวนริศา อดิเทพวรพันธุ์ ประจำสำนักเลขาธิการนายกรัฐมนตรี กระทรวง พม. นายนพฤทธิ์ ศิริโกศล รองผู้ว่าราชการจังหวัดสุพรรณบุรี คณะผู้บริหารและเจ้าหน้าที่ สธค. เข้าร่วมงาน
นายจุติกล่าวว่า วันนี้ ตนมาในนามของรัฐบาล เพื่อมาเปิดสถานธนานุเคราะห์ หรือโรงรับจำนำของรัฐ สาขาที่ 42 ที่จังหวัดสุพรรณบุรี เป็นการเปิดโอกาสให้ผู้มีรายได้น้อยได้มาใช้บริการ และยังเป็นการลดการเพิ่งพาเงินกู้นอกระบบ ขณะนี้ มีโรงรับจำนำจำนวนมากทั้งภาครัฐและเอกชน แต่คิดว่ายังไม่เพียงพอ โดยกระทรวง พม. ได้พยายามขอเพิ่มสาขาให้กระจายอย่างทั่วถึงยิ่งขึ้น แต่มีข้อจำกัดในเรื่องกฎหมาย ที่ยังไม่อนุญาตให้ทำได้ ดังนั้น เราจึงตั้งเป้าเป็นหน่วยเคลื่อนที่ เพื่อให้สามารถเข้าถึงไปยังบ้าน ให้ประชาชนสามารถเอาทรัพย์มาจำนำได้ โดยไม่ต้องเดินทางไปถึงโรงรับจำนำ ดังนั้น หน่วยงานราชการจำเป็นต้องปรับตัวให้ทันต่อเทคโนโลยีที่ทันสมัย ซึ่งเราจึงต้องมาดูว่าทั้งกระทรวง พม. กระทรวงมหาดไทย เราสามารถทำอะไรได้บ้าง โดยไม่ผิดกฎหมาย และสามารถให้ประชาชนสามารถเข้าถึงบริการได้อย่างทั่วถึง และจากการใช้บริการในปีที่ผ่านมา พบว่ามีประชาชนมาใช้บริการโรงรับจำนำกว่า 100,000 คนต่อเดือน ซึ่งขณะนี้ รัฐบาลได้เพิ่มสภาพคล่องทางการเงินให้กับสถานธนานุเคราะห์อีก 500 ล้านบาท เพื่อให้มาดูแลประชาชนเพิ่มเติม
นายจุติกล่าวเพิ่มเติมว่า สถานธนานุเคราะห์ (สธค.) หรือโรงรับจำนำของรัฐ เป็นรัฐวิสาหกิจสังกัดกระทรวง พม. โดยกรมพัฒนาสังคมและสวัสดิการ (พส.) ปัจจุบัน มีการขับเคลื่อนการดำเนินงานของ สธค. เข้าสู่ปีที่ 67 โดยได้เปิดสถานธนานุเคราะห์รวมทั้งสิ้น42 แห่งแบ่งเป็นสาขาในกรุงเทพมหานครและปริมณฑล33 แห่ง และในส่วนภูมิภาค 9 แห่งทั้งนี้ มีการจัดทำแผนขยายสาขาการให้บริการในพื้นที่ส่วนภูมิภาคอย่างครอบคลุมทั่วทั้งประเทศ นอกจากนี้ การรับจำนำทรัพย์ ทาง สธค. มีการคิดอัตราดอกเบี้ยที่ต่ำ ดังนี้ 1) เงินต้นไม่เกิน 5,000 บาทคิดดอกเบี้ยร้อยละ 0.25 บาท ต่อเดือน 2) เงินต้น 5,001 - 10,000 บาท คิดดอกเบี้ยร้อยละ 0.75 บาท ต่อเดือน 3) เงินต้น 10,001 - 20,000 บาท คิดดอกเบี้ยร้อยละ 1.00 บาทต่อเดือน และ 4) เงินต้น 20,001 - 100,000 บาท คิดดอกเบี้ยร้อยละ 1.25 บาทต่อเดือน โดย สธค. มีการคิดอัตราดอกเบี้ยที่ต่ำสุดในธุรกิจโรงรับจำนำ เพียงร้อยละ 25 สตางค์ต่อเดือน (วงเงินไม่เกิน 5,000 บาท) อีกทั้งยังมีนโยบายอัตราการรับจำนำทรัพย์ประเภททอง นาก เงิน และรูปพรรณ โดยรับจำนำไม่เกินร้อยละ 90 ของราคาทองรูปพรรณในท้องตลาด ซึ่งให้ราคารับจำนำที่สูงขึ้นกว่าเดิม
วันเสาร์ที่ 2 กรกฎาคม 2565
โฆษกรัฐบาลเผย “นายกฯ” ยินดีภาพรวมท่องเที่ยวปีนี้ ม.ค.-มิ.ย. ต่างชาติเข้าไทยเกือบ 2 ล้านคน สร้างรายได้จากนักท่องเที่ยวสะสม 1.14 แสนล้านบาท ขณะที่ท่องเที่ยวในประเทศไม่แพ้กัน
โฆษกรัฐบาลเผย “นายกฯ” ยินดีภาพรวมท่องเที่ยวปีนี้ ม.ค.-มิ.ย. ต่างชาติเข้าไทยเกือบ 2 ล้านคน สร้างรายได้จากนักท่องเที่ยวสะสม 1.14 แสนล้านบาท ขณะที่ท่องเที่ยวในประเทศไม่แพ้กัน ปชช. รับสิทธิเราเที่ยวด้วยกันเฟส 4 ส่วนขยาย เริ่มใช้สิทธิที่พัก 8 ก.ค.นี้
วันที่ 2 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบสถานการณ์ด้านการท่องเที่ยวของไทยประจำปี 2565 ตั้งแต่เดือนมกราคม – 28 มิถุนายน 2565 มีนักท่องเที่ยวเดินทางเข้ามาแล้วกว่า 1,978,023 คน สร้างรายได้จากนักท่องเที่ยวสะสมรวม 1.14 แสนล้านบาท โดยนักท่องเที่ยวเที่ยว 5อันดับแรกที่เดินทางผ่านด่านทางอากาศ ได้แก่ อินเดีย สิงคโปร์ มาเลเซีย เวียดนาม และสหรัฐอเมริกา ส่วน 5 อันดับแรกที่เดินทางผ่านด่านทางบก ได้แก่ มาเลเซีย ลาว กัมพูชา เวียดนาม และจีน ทั้งนี้หลังจากยกเลิก Thailand Pass เมื่อวันที่ 1 กรกฎาคม ด่านชายแดนกลับมาคึกคักมากที่สุดในรอบ 2 ปี เช่น ด่านพรมแดนสะเดา อ.สะเดา จ.สงขลา ซึ่งเป็นด่านชายแดนไทย-มาเลเซียมีนักท่องเที่ยวต่างชาติทั้งมาเลเซียและสิงคโปร์ทยอยเดินทางเข้ามาอย่างต่อเนื่องเฉพาะวันแรกมีนักท่องเที่ยวเข้ามา ราว 5,000 คน และตลอดทั้งเดือนนี้คาดว่าจะมีตัวเลขนักท่องเที่ยวเพิ่มขึ้นราว 1 แสนคน ทั้งนี้ กระทรวงการท่องเที่ยวและกีฬาได้ประมาณการนักท่องเที่ยวในช่วงเวลาสามเดือนต่อจากนี้ กรกฎาคม-กันยายน 2565 ไว้ที่ 2,700,000 คน และสามเดือนสุดท้ายของปี 2565 ไว้ที่ 4,500,000 คน ซึ่งประมาณการยอดรวมนักท่องเที่ยวปี 2565 จำนวน 9,325,500 คน และได้ประมาณการรายได้จากนักท่องเที่ยว (ตลอดปี 2565) ไว้ที่ 1.27 ล้านล้านบาท
โฆษกประจำสำนักนายกรัฐมนตรี กล่าวเพิ่มเติมในส่วนของการท่องเที่ยวในประเทศ โครงการเราเที่ยวด้วยกัน เฟส 4 ส่วนขยาย มีกระแสตอบรับดี ประชาชนให้ความสนใจทยอยลงทะเบียนรับสิทธิเพื่อใช้บริการส่วนลดโดยเฉพาะเดือนกรกฎาคมที่มีวันหยุดยาวติดต่อกัน ทั้งนี้ เริ่มจองโรงแรมและที่พักได้แล้วถึงวันที่ 23 ตุลาคม 2565 และเริ่มเข้าพักได้ตั้งแต่วันที่ 8 กรกฎาคม – 31 ตุลาคม 2565 ในส่วนตั๋วเครื่องบินจะเปิดให้ลงทะเบียน โดยเป็นตั๋วที่จองและออกเดินทางตั้งแต่วันที่ 3 กรกฎาคม – 5 พฤศจิกายน 2565 ซึ่งในส่วนของสถานประกอบการโรงแรมที่พัก ร้านอาหาร สถานบริการท่องเที่ยว มีความพร้อมต้อนรับนักท่องเที่ยว อย่างไรก็ตาม ขอความร่วมมือไปยังผู้ประกอบการที่เข้าร่วมโครงการทุกราย ให้คงกำหนดราคาที่พักในราคาปกติและเป็นธรรม อย่าฉวยโอกาสที่มีโครงการสนับสนุนจากรัฐบาลในการปรับขึ้นราคาผู้ประกอบการ เพื่อร่วมกันเดินหน้ากระตุ้นเศรษฐกิจและการท่องเที่ยวภายในประเทศต่อไป
“นายกรัฐมนตรี กำชับให้ทุกหน่วยงาน ทั้งส่วนกลาง ส่วนภูมิภาค โดยเฉพาะส่วนท้องถิ่น ใช้อำนวยความสะดวก ดูแลความปลอดภัยของนักเที่ยวทั้งในและต่างประเทศ ตลอดจนเร่งประชาสัมพันธ์ข้อมูลและกิจกรรมการท่องเที่ยวที่หลากหลายทั่วประเทศ เพื่อเป็นทางเลือกแก่นักท่องเที่ยวทั้งชาวไทยและชาวต่างชาติ และขอให้ร่วมกันเดินหน้ากระตุ้นเศรษฐกิจและการท่องเที่ยวภายในประเทศ” นายธนกรฯ กล่าว
วันเสาร์ที่ 4 ธันวาคม 2564
ประกาศ ขสมก. ประจำวันที่ 4 ธันวาคม 2564​ พบพนักงานติดเชื้อไวรัส COVID-19 จำนวน​ 2 ราย
ประกาศ ขสมก. ประจำวันที่ 4 ธันวาคม 2564​ พบพนักงานติดเชื้อไวรัส COVID-19 จำนวน​ 2 ราย
1) นายท่าปล่อยรถโดยสารปรับอากาศ สาย 8 เพศชาย อายุ 53 ปี
2) พนักงานขับรถโดยสารธรรมดา สาย 1 เพศชาย อายุ 56 ปี
วันอาทิตย์ที่ 24 ตุลาคม 2564
นายกฯ ย้ำความสำคัญของสหประชาชาติ ไทยพร้อมให้ความร่วมมือในทุกมิติ เปิดโอกาสให้ทุกภาคส่วนโดยเฉพาะเยาวชน ร่วมสนับสนุนภารกิจของสหประชาชาติ
นายกฯ ย้ำความสำคัญของสหประชาชาติ ไทยพร้อมให้ความร่วมมือในทุกมิติ เปิดโอกาสให้ทุกภาคส่วนโดยเฉพาะเยาวชน ร่วมสนับสนุนภารกิจของสหประชาชาติ
วันนี้ (วันที่ 24 ตุลาคม 2564) เวลา 07.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวคำปราศรัยเนื่องในโอกาสวันสหประชาชาติ ซึ่งตรงกับวันที่ 24 ตุลาคม ของทุกปี ผ่านสถานีวิทยุกระจายเสียงแห่งประเทศไทย ในโอกาสนี้ นายธนกร วังบุญคงชนะ โฆษกประจำสำนักนายกรัฐมนตรี ได้กล่าวถึงสาระสำคัญของคำปราศรัย ดังนี้
องค์การสหประชาชาติเป็นศูนย์รวมความร่วมมือของประชาคมโลก เพื่อบรรเทาความทุกข์ รับมือกับความท้าทายต่างๆ ของโลก รักษาสันติภาพ ปกป้องส่งเสริมสิทธิมนุษยชน ส่งเสริมการพัฒนาที่สมดุลและยึดคนเป็นศูนย์กลางโดยไม่ทิ้งใครไว้ข้างหลัง โดยในเดือนธันวาคม 2564 นี้ จะครบรอบ 75 ปี การเป็นสมาชิกสหประชาชาติของไทย ซึ่งที่ผ่านมาไทยให้ความร่วมมืออย่างใกล้ชิด จนได้รับการยอมรับว่า เป็นหุ้นส่วนด้านการพัฒนาที่มีความรับผิดชอบและเชื่อถือได้ของสหประชาชาติ และในปัจจุบัน ไทยอยู่ระหว่างการทำหน้าที่เป็น ผู้ประสานงานระหว่างอาเซียนและสหประชาชาติด้านการพัฒนาอย่างยั่งยืน
นายกรัฐมนตรี ยินดีและภาคภูมิใจที่ไทยเป็นศูนย์กลางของสหประชาชาติในภูมิภาค ดังนั้น เราจึงควรเป็นเจ้าบ้านที่ดี สนับสนุนการดำเนินงานของสหประชาชาติทั้งในประเทศและภูมิภาค ในปี 2564 นี้ประเทศต่าง ๆ เริ่มเรียนรู้ที่จะอยู่กับโควิด-19 แต่ยังคงมีภัยคุกคามต่าง ๆ ที่ส่งผลกระทบต่อประชาชน โดยเฉพาะการเปลี่ยนแปลงสภาพภูมิอากาศ อาวุธนิวเคลียร์ การก่อการร้าย การลิดรอนสิทธิมนุษยชน นำไปสู่การย้ายถิ่นฐานแบบไม่ปกติและวิกฤตด้านมนุษยธรรมตามมา โดยนายกรัฐมนตรีเชื่อมั่นว่า ความหวังที่จะมีโลกที่ดีกว่าเดิม ขึ้นอยู่กับความมุ่งมั่นของทุกประเทศ ที่จะร่วมมือกันสร้างสันติภาพผ่านกรอบพหุภาคีที่ทุกภาคส่วนมีส่วนร่วม โดยเฉพาะการส่งเสริมสิทธิ และบทบาทของเยาวชนและสตรี
สำหรับการเข้าร่วมการประชุมสมัชชาสหประชาชาติ สมัยสามัญ ครั้งที่ 76 ที่นครนิวยอร์ก สหรัฐอเมริกา เมื่อเดือนกันยายนที่ผ่านมา ไทยได้ตอกย้ำถึงบทบาทที่ “แข็งขัน สร้างสรรค์ และต่อเนื่อง”บุคคลสำคัญในกรอบสหประชาชาติและองค์กรระหว่างประเทศอื่นๆ ต่างชื่นชมไทยถึงบทบาทสำคัญต่อภารกิจของสหประชาชาติและการให้ความช่วยเหลือด้านมนุษยธรรมทั้งในระดับทวิภาคีและพหุภาคี นอกจากนี้ นายกรัฐมนตรีได้นำเสนอการสร้าง “ความสมดุลของสรรพสิ่ง” ใช้โมเดลเศรษฐกิจ BCG เพื่อต่อยอดหลักปรัชญาของเศรษฐกิจพอเพียงนำไปสู่การบรรลุเป้าหมายการพัฒนาที่ยั่งยืน (SDGs) ในโอกาสนี้ ไทยยังแสดงความพร้อมที่จะร่วมมือ เพื่อสร้างความเข้มแข็งให้กับระบบสาธารณสุข   ส่งเสริมความร่วมมือด้านการวิจัยและผลิตวัคซีนป้องกันโควิด-19 จากการที่ไทยมีศักยภาพที่จะเป็นศูนย์กลางการผลิตวัคซีนและเวชภัณฑ์ที่สำคัญของภูมิภาค
ในช่วงท้าย นายกรัฐมนตรีเน้นย้ำถึงความสำคัญของสหประชาชาติว่าไม่ใช่เรื่องไกลตัว และรัฐบาลไทยพร้อมเปิดโอกาสให้ทุกภาคส่วน โดยเฉพาะเยาวชนเข้ามามีส่วนร่วมสนับสนุนภารกิจของสหประชาชาติ สร้างคุณประโยชน์ต่อมวลมนุษยชาติ และการฟื้นฟูโลกอย่างสมดุลและยั่งยืนภายหลังสถานการณ์การแพร่ระบาดของโรคโควิด-19
วันอังคารที่ 30 พฤศจิกายน 2564
การลงนามบันทึกข้อตกลงความร่วมมือทางวิชาการและการส่งเสริมความรู้ทางการเงิน
การลงนามบันทึกข้อตกลงความร่วมมือทางวิชาการและการส่งเสริมความรู้ทางการเงิน ระหว่าง สำนักงานเศรษฐกิจการคลัง สำนักงานกองทุนหมู่บ้านและชุมชนเมืองแห่งชาติ ธนาคารออมสิน ธนาคารเพื่อการเกษตรและสหกรณ์การเกษตร และธนาคารแห่งประเทศไทย
นายพรชัย ฐีระเวช ผู้อำนวยการสำนักงานเศรษฐกิจการคลัง กระทรวงการคลัง นายเบญจพล นาคประเสริฐ ผู้อำนวยการสำนักงานกองทุนหมู่บ้านและชุมชนเมืองแห่งชาติ นายวิทัย รัตนากร ผู้อำนวยการธนาคารออมสิน นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร และนางสาวนวพร มหารักขกะ ผู้ช่วยผู้ว่าการ สายบริหารความเสี่ยงองค์กร ธนาคารแห่งประเทศไทย ได้ลงนามในบันทึกข้อตกลงความร่วมมือทางวิชาการและการส่งเสริมความรู้ทางการเงิน เมื่อวันที่ 30 พฤศจิกายน 2564
นายพรชัยฯ กล่าวว่า การลงนามในบันทึกข้อตกลงระหว่าง 5 หน่วยงานในครั้งนี้ จะช่วยยกระดับความร่วมมือทางวิชาการและการส่งเสริมความรู้ทางการเงิน เพื่อร่วมผลักดันนโยบายระดับประเทศในด้านการส่งเสริมให้คนไทยมีความตระหนักรู้ (Awareness) มีทักษะทางการเงิน (Financial Literacy) และมีกลไกขับเคลื่อนการดำเนินการพัฒนาทักษะทางการเงินอย่างบูรณาการ เพื่อให้เกิดระบบนิเวศน์ด้านการพัฒนาทักษะทางการเงินที่ยั่งยืน (Sustainable Mechanism & Ecosystem) โดยทุกฝ่ายมีวัตถุประสงค์ร่วมกันในการแลกเปลี่ยนความร่วมมือ ในการส่งเสริมความรู้ทางการเงินแก่กลุ่มเป้าหมาย เพื่อให้มีทักษะทางการเงินที่จำเป็นและมีความรู้ในการหารายได้หรือประกอบอาชีพเสริม รวมถึงการวางแผนทางการเงิน การออม การจัดทำงบประมาณรายรับรายจ่าย การบริหารจัดการรายรับรายจ่ายในภาวะปกติและภาวะวิกฤต การจัดการหนี้ การเงินในยุคดิจิทัล และการรู้เท่าทันภัยทางการเงินในรูปแบบต่าง ๆ ซึ่งจะช่วยให้การวางแผนและบริหารจัดการทางการเงินในระดับครัวเรือนมีประสิทธิผลมากขึ้น และประชาชนและครัวเรือนมีภูมิคุ้มกันทางการเงินที่ดี โดยการดำเนินการภายใต้บันทึกข้อตกลงฉบับนี้จะสอดคล้องกับนโยบายภาครัฐตามแผนยุทธศาสตร์ชาติระยะ 20 ปี รวมทั้งเป็นไปตามวัตถุประสงค์ของร่างแผนปฏิบัติการด้านการพัฒนาทักษะทางการเงิน (พ.ศ. 2565 – 2569) ที่สำนักงานเศรษฐกิจการคลังอยู่ระหว่างผลักดันด้วย
นายพรชัยฯ กล่าวเพิ่มเติมว่า การรวมพลังของหน่วยงานพันธมิตรในครั้งนี้ จะเป็นจุดเริ่มต้นที่สำคัญในการพัฒนาทักษะทางการเงินของคนไทยได้อย่างเป็นรูปธรรม และจะนำไปสู่การบรรลุเป้าหมายในการพัฒนาทักษะทางการเงินของประเทศเพื่อให้คนไทยมีความรู้และทักษะทางการเงินเพียงพอที่จะนำไปสู่การสร้างคุณภาพชีวิตที่ดีให้แก่ตนเองและครอบครัว
สำนักงานเศรษฐกิจการคลัง
สำนักนโยบายการออมและการลงทุน
โทร. 0 2273 9020 ต่อ 3656
วันพฤหัสบดีที่ 23 ธันวาคม 2564
ปลัดฯ กอบชัย นำผู้บริหารกระทรวงฯ เยี่ยมชมกระบวนการผลิตสินค้าเหล็ก พื้นที่จังหวัดระยอง
นายกอบชัย สังสิทธิสวัสดิ์ ปลัดกระทรวงอุตสาหกรรม ลงพื้นที่เยี่ยมชมกระบวนการผลิตสินค้าเหล็ก บริษัท Posco TCS ณ นิคมอุตสาหกรรมอมตะซิตี้ จังหวัดระยอง
ปลัดฯ กอบชัย นำผู้บริหารกระทรวงฯ เยี่ยมชมกระบวนการผลิตสินค้าเหล็ก พื้นที่จังหวัดระยอง
วันนี้ (23 ธันวาคม 2564) เวลา 10.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม ลงพื้นที่เยี่ยมชมกระบวนการผลิตสินค้าเหล็ก บริษัท Posco TCS พร้อมด้วย นายธนะ อัลลภาชน์ ผู้ตรวจราชการกระทรวงอุตสาหกรรม นายบรรจง สุกรีฑา เลขาธิการสำนักงานผลิตภัณฑ์มาตรฐานอุตสาหกรรม นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม นายพุทธิกรณ์ วิชัยดิษฐ อุตสาหกรรมจังหวัดระยอง นายวิโรจน์  โรจน์วัฒนชัย ผู้อำนวยการสถาบันเหล็กและเหล็กกล้าแห่งประเทศไทย ข้าราชการและเจ้าหน้าที่กระทรวงอุตสาหกรรม ร่วมลงพื้นที่เยี่ยมชม โดยมี Mr. Ha Kyung-Sik ท่านประธานบริษัท Posco TCS และคณะผู้บริหาร ให้การต้อนรับ ณ นิคมอุตสาหกรรมอมตะซิตี้ จังหวัดระยอง
สำหรับ บริษัท Posco TCS เป็นบริษัทผู้ผลิตเหล็กเคลือบสังกะสีคุณภาพสูงจากประเทศเกาหลีใต้ ก่อตั้งในประเทศไทย เมื่อปี พ.ศ. 2559 เพื่อตอบสนองความต้องการของการผลิตสินค้าในอุตสาหกรรมยานยนต์, อุตสาหกรรมเครื่องใช้ไฟฟ้าและอุตสาหกรรมก่อสร้าง ด้วยกำลังการผลิต 450,000 ตันต่อปี ซึ่งปัจจุบันนอกจากตลาดในประเทศแล้ว ยังส่งออกต่างประเทศในแถบเอเชียเป็นหลัก โดยบริษัท Posco TCS มุ่งเน้นผลิตสินค้าคุณภาพ เพื่อต้องการพัฒนาคุณภาพและเทคโนโลยี พร้อมขับเคลื่อนเศรษฐกิจประเทศไทย นอกจากนี้ บริษัท Posco TCS ยังให้ความสำคัญ กับสิ่งแวดล้อม สังคม และชุมชนบริเวณโดยรอบโรงงานอีกด้วย
วันจันทร์ที่ 8 พฤศจิกายน 2564
นายกฯ สั่งการทุกหน่วยงานเร่งช่วยเหลือประชาชน หลังน้ำทะเลหนุนใน กทม. – ปริมณฑล
....
นายธนกร วังบุญคงชนะ โฆษกรัฐบาล เผย พล.อ.ประยุทธ์ จันทร์โอชา นายกรัฐมนตรี และ รมว.กลาโหม รับทราบปัญหาน้ำท่วมขังจากน้ำทะเลหนุนในหลายพื้นที่ของกทม. และปริมณฑล โดยสั่งการให้ทุกหน่วยงานที่เกี่ยวข้องเร่งแก้ปัญหาและลดผลกระทบในเบื้องต้น
.
ทั้งการจัดเจ้าหน้าที่ออกช่วยเหลือประชาชน การเร่งระบายน้ำ การนำกระสอบทรายมาช่วยกั้นน้ำโดยเร็วที่สุด เพื่อป้องกันปัญหาน้ำหนุนและปัญหาฝนตกซ้ำที่อาจเกิดขึ้นอีก พร้อมติดตามสถานการณ์อย่างต่อเนื่อง
.
ประชาชนสามารถติดตามสถานการณ์น้ำได้ที่เว็บไซต์สำนักการระบายน้ำ กทม.https://dds.bangkok.go.th/เพื่อรับทราบข้อมูลสถานการณ์น้ำล่วงหน้า
#ไทยคู่ฟ้า#ร่วมต้านโควิด19
-------------------
วันพุธที่ 25 พฤษภาคม 2565
รองปลัดฯ วรวรรณ และคณะฯ ลงพื้นที่เยี่ยมชมสุนทรีผ้าไทย และแหล่งผลิตเงินลายโบราณซึ่งเป็นผลิตภัณฑ์ มผช.
รองปลัดฯ วรวรรณ และคณะฯ ลงพื้นที่เยี่ยมชมสุนทรีผ้าไทย และแหล่งผลิตเงินลายโบราณซึ่งเป็นผลิตภัณฑ์ มผช.
รองปลัดฯ วรวรรณ และคณะฯ ลงพื้นที่เยี่ยมชมสุนทรีผ้าไทย และแหล่งผลิตเงินลายโบราณซึ่งเป็นผลิตภัณฑ์ มผช.
จ.สุโขทัย : วันนี้ (25 พฤษภาคม 2565) เวลา 13.00 น. นางวรวรรณ ชิตอรุณ รองปลัดกระทรวงอุตสาหกรรม และคณะลงพื้นที่เยี่ยมชมสุนทรีผ้าไทย (ภูมิปัญญาทอผ้าไทยพวน) โดยใช้ฝ้ายและไหมมาทอผ้า ผ้าที่มีชื่อเสียง คือ ผ้าซินตีนจก 9 ลาย และมีผ้าลายขอ S เอส ผ้าลายพระราชทานของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญาผ้าทอนำแปรรูปเป็นเสื้อผ้าสำเร็จรูป กระเป๋า ต่างหู เพื่อจำหน่าย นอกจากนั้นชุมชนยังมีกิจกรรม DIY เพื่อให้ผู้เยี่ยมชมและนักท่องเที่ยวได้ทดลองทำ ซึ่งสุนทรีผ้าไทยได้รับมาตรฐานผลิตภัณฑ์ชุมชน (มผช.) เสื้อผ้าสำเร็จรูป กระเป๋าผ้า ผ้าทอ โดยมีนายสมชาย หาญหิรัญ สมาชิกวุฒิสภา ประธานคณะกรรมาธิการการเศรษฐกิจ การเงินและการคลัง วุฒิสภา นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม นางสาวอัญชลี พลคชา อุตสาหกรรมจังหวัดสุโขทัย นางพัชรี ใบยา อุตสาหกรรมจังหวัดอุตรดิตถ์ คณะผู้บริหาร เจ้าหน้าที่กระทรวงอุตสาหกรรม ร่วมลงพื้นที่ และ นางสุนทรี วิชิตนาค ครูศิลป์ของแผ่นดิน ให้การต้อนรับ
วันศุกร์ที่ 10 กันยายน 2564
สปสช.สรุปผลจัดสรร ATK ให้แต่ละพื้นที่ทั่วประเทศ
แจกกลุ่มเสี่ยงตรวจโควิดด้วยตนเอง เริ่ม 16 ก.ย.นี้
สปสช. นับถอยหลังแจก ATK 8.5 ล้านชุดให้ประชาชนกลุ่มเสี่ยงตรวจโควิดด้วยตนเอง เผยมีหน่วยงาน รพ. ร้านยา และคลินิก ส่งข้อมูลขอรับชุดตรวจ ATK ทั่วประเทศแล้วกว่า 5.5 ล้านชุด จับมือ KTB พัฒนาระบบรายงานติดตามการแจกและผลตรวจผ่าน Dashboard เปิดสายด่วน 1330 กด 17 ช่องทางประชาชนสอบถามเฉพาะกรณี แจก ATK พร้อมเฝ้าระวังจำนวนผู้ติดเชื้อโควิด-19 เพิ่มหลัง 16 ก.ย. นี้
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า ตามที่ สปสช. กำหนดกระจายชุดตรวจ แอนติเจน เทสต์ คิท” (Antigen Test Kit : ATK) จำนวน 8.5 ล้านชุด ให้กับประชาชนกลุ่มเสี่ยงตรวจโควิดด้วยตนเอง ซึ่งจะเริ่มแจกตั้งแต่วันที่ 16 กันยายน 2564 ในวันนี้ สปสช. ได้มีการประชุมเพื่อติดตามแผนการกระจาย ATK เบื้องต้นจะกระจาย ATK จำนวน 8,195,600 ชุดก่อน และสำรองที่ส่วนกลาง 304,400 ชุด โดยข้อมูลรายงานล่าสุด (10 ก.ย.) มีหน่วยบริการและหน่วยงานต่างๆ ที่ร่วมกระจายแจก ATK ให้กับประชาชน อาทิ โรงพยาบาล รพ.สต. ศูนย์บริการสาธารณสุข คลินิกเอกชนและร้านยาที่เข้าร่วมโครงการ ส่งข้อมูลจำนวนขอรับชุดตรวจ ATK มายัง สปสช. แล้วจำนวน 5,505,805 ชุด
ทั้งนี้แยกเป็นข้อมูลจากพื้นที่ 12 เขตทั่วประเทศ (ยกเว้น กทม.) ขอรับการจัดสรร ATK จำนวน 5,261,455 ชุด หรือร้อยละ 97 ของแผนการจัดสรร ATK และพื้นที่ กทม. มีหน่วยงานและหน่วยบริการขอรับการจัดสรรแล้ว 244,350 ชุด หรือร้อยละ 10 ของแผนการจัดสรร ATK ขณะที่หน่วยบริการสังกัดกรมอนามัย เพื่อกระจายที่ตลาด (ไม่ซ้ำกับ กทม.) ได้ยืนยันขอรับการจัดสรรแล้ว 400,000 ชุด หรือร้อยละ 100
อย่างไรก็ตามในส่วนของ กทม. นพ.จเด็จ กล่าวว่า เมื่อวานนี้ (9 ก.ย.) ผศ.ภญ.ยุพดี ศิริสินสุข รองเลขาธิการ สปสช. ได้ประชุมหารือกับกรุงเทพมหานคร และ สปสช.เขต 13 กทม.แล้ว เบื้องต้นจะมีการจัดสรร ATK ตามกลุ่มประชากรและกลุ่มผู้ให้บริการ ดังนี้ กลุ่มตลาดจำนวน 410,000 ชุด กลุ่มขนส่งสาธารณะจำนวน 440,000 ชุด กลุ่มร้านเสริมสวยจำนวน 20,000 ชุด กลุ่มร้านนวด สปา จำนวน 56,000 ชุด กลุ่มครู อาจารย์ จำนวน 300,000 ชุด และกลุ่มชุมชนจำนวน 420,000 ชุด
“ตามกระบวนการองค์การเภสัชกรรม (อภ.) และโรงพยาบาลราชวิถีจะตรวจรับการจัดซื้อ ATK วันนี้ และคาดว่าวันพรุ่งนี้จะเริ่มกระจาย ATK ไปตามจุดต่างๆ ตามแผนกระจาย ATK แล้ว เราจึงต้องเร่งเตรียมความพร้อมในการส่ง ATK ให้ถึงมือประชาชนตามแผนที่วางไว้ และเพิ่มช่องทางสอบถามกรณีขอรับ ATK ผ่านสายด่วน 1330 กด 17” เลขาธิการ สปสช. กล่าว
นพ.จเด็จ กล่าวต่อว่า ในการติดตามความคืบหน้าการกระจาย ATK จำนวน 8.5 ล้านชุด และผลตรวจนั้น สปสช.ได้ประสานความร่วมมือกับธนาคารกรุงไทยพัฒนาการรายงานระบบเรียลไทม์ (Real-time system) ผ่าน Dashboard รวมถึงการรายงานนำผู้ที่ผลตรวจเป็นบวกเข้าสู่การดูแลทั้งในระบบการดูแลผู้ติดเชื้อที่บ้าน (Home Isolation) กรณีจังหวัดนั้นมีการจัดระบบดูแลผู้ติดเชื้อที่บ้าน หรือเข้าสู่ระบบการรักษาตามมาตรฐานหากจังหวัดนั้นยังไม่ได้จัดระบบดูแลผู้ติดเชื้อโควิดที่บ้าน
“การแจกชุดตรวจ ATK นี้ อีกประเด็นที่เราเน้นย้ำคือจำนวนผู้ติดเชื้อโควิด-19 ที่คาดการณ์ว่าน่าจะมีจำนวนเพิ่มมากขึ้น จึงต้องเฝ้าระวังและเตรียมระบบให้พร้อมเพื่อรองรับ” เลขาธิการ สปสช. กล่าว
/////////////10 กันยายน 2564
วันพฤหัสบดีที่ 7 ตุลาคม 2564
กรรมการผู้จัดการใหญ่ บขส. นำทีมเจ้าหน้าที่สาธิตการใช้ชุดตรวจ ATK  ในกลุ่มพนักงานด่านหน้า
ตรวจ swab ทุก 7 วัน ก่อนปฏิบัติหน้าที่ สร้างความมั่นใจให้ผู้ใช้บริการ
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยภายหลังร่วมชมการสาธิตวิธีการหาเชื้อ COVID-19 ด้วยชุดตรวจ Antigen test kit (ATK) ว่า จากนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ให้ทุกหน่วยงานดำเนินการตามมาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) อย่างเคร่งครัด และกระทรวงคมนาคม ได้สนับสนุนชุดตรวจ ATK ให้กับ บขส. จำนวน 1,000 ชุด นั้น ในวันที่ 6 ต.ค. 64 บขส. จึงได้จัดเจ้าหน้าที่จากกองการแพทย์ มาสาธิตวิธีการ swab โพรงหลังจมูก และแปลผลชุดตรวจ Antigen test kit (ATK) ตรวจด้วยตนเอง ให้กับพนักงานที่ปฏิบัติหน้าที่บนรถ อาทิ กลุ่มพนักงานขับรถ และพนักงานบริการ โดยพนักงานกลุ่มดังกล่าวจะต้องตรวจ ATK ทุก 7 วัน เพื่อตรวจคัดกรองในเบื้องต้น และเป็นการเตรียมความพร้อมก่อนปฏิบัติหน้าที่ เพื่อสร้างความมั่นใจให้แก่ผู้ใช้บริการด้วย
กรรมการผู้จัดการใหญ่ บขส. กล่าวด้วยว่า บขส. คำนึงถึงความปลอดภัยของพนักงานและผู้ใช้บริการ จึงได้สร้างภูมิคุ้มกันหมู่ โดยพนักงานที่ปฏิบัติหน้าที่ในด่านหน้าของ บขส. อาทิกลุ่มพนักงานขับรถ และพนักงานบริการ ได้รับวัคซีนเข็มที่ 3 หรือบูสเตอร์โดส ครบ 100 % แล้ว อย่างไรก็ดีจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) บขส. ได้กำชับให้เจ้าหน้าที่ที่ปฏิบัติงาน เพิ่มการเฝ้าระวังและความเข้มงวดในการคัดกรองผู้ใช้บริการ และให้ปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 (COVID-19) ของสาธารณสุขอย่างเคร่งครัด
วันอังคารที่ 22 มีนาคม 2565
อว. ชี้แจงข้อเรียกร้องให้แก้ปัญหาความเหลื่อมล้ำของพนักงานมหาวิทยาลัย
ปลัด อว. ยืนยันแก้ปัญหาพนักงานมหาวิทยาลัย เป็นธรรมทุกด้านตามกระบวนการปฏิรูปอุดมศึกษา
จากกรณีนายโกวิทย์ พวงงาม ส.ส.บัญชีรายชื่อ พรรคพลังท้องถิ่นไท กล่าวถึงปัญหาเรื่องความไม่มั่นคงของพนักงานมหาวิทยาลัย หรือ “พ.ม.” โดยระบุว่าได้รับเรื่องร้องเรียนจากพนักงานในมหาวิทยาลัย ทั้งจากมหาวิทยาลัยราชภัฎ มหาวิทยาลัยราชมงคล หรือแม้แต่มหาวิทยาลัยชื่อดังของรัฐทั่วประเทศ เจอปัญหาความเหลื่อมล้ำในการทำงาน และยังถูกกลั่นแกล้ง ซึ่งปัญหาดังกล่าวเกิดขึ้นหลังการปฏิรูปมหาวิทยาลัยออกนอกระบบ มีการปรับเปลี่ยนจากอาจารย์ข้าราชการ ไปเป็นพนักงานมหาวิทยาลัย โดยพบว่าพนักงานในรูปแบบสัญญาจ้างและอัตราจ้างจะไม่มีความมั่นคง ไม่ได้รับความเท่าเทียมเรื่องเงินเดือน สวัสดิการและยังไร้ซึ่งหลักทางวิชาการมาประเมินการทำงานด้วย จึงอยากให้รัฐโดยกระทรวงอุดมศึกษาฯ เข้ามาแก้ปัญหา ทั้งเรื่องสถานะ เงินเดือน ความมั่นคง สิทธิประโยชน์ เนื่องจากปัญหาเหล่านี้จะส่งผลต่อภาวะจิตใจกระทบต่องานด้านการสอนของอาจารย์ด้วย
วันที่ 21 มีนาคม 2565 ศาสตราจารย์ ดร.นพ.สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม กล่าวชี้แจง ดังนี้
1. มติคณะรัฐมนตรี(ครม.) เมื่อวันที่ 1 มิถุนายน 2542 วันที่ 31 สิงหาคม 2543 วันที่ 29 สิงหาคม 2543 และเมื่อวันที่ 19 ธันวาคม 2549 เห็นชอบในหลักการให้มหาวิทยาลัยของรัฐจ้างลูกจ้างในลักษณะการจ้างพิเศษที่มีวาระการจ้างที่กำหนดเวลาชัดเจนแทนการบรรจุข้าราชการใหม่ ซึ่งเรียกบุคลากรดังกล่าวว่า “พนักงานในสถาบันอุดมศึกษา” โดยสำนักงบประมาณเพื่อเป็นค่าใช้จ่ายสำหรับการจ้างบุคคล รวมสวัสดิการและประโยชน์เกื้อกูล ตามสัญญาจ้าง สถาบันอุดมศึกษาเป็นผู้มีหน้าที่ และรับผิดชอบในการบริหารงานบุคคล บริหารสัญญาจ้าง รวมถึงบริหารวงเงินตามที่ได้รับจัดสรร ซึ่งแต่ละสถาบันอุดมศึกษา ต้องมีการออกระเบียบ ข้อบังคับการบริหารงานบุคคล รวมถึง อัตราเงินเดือน และสิทธิประโยชน์ต่างๆ เป็นต้น แต่ทั้งนี้ ในการประเมินผลบุคลากรของสถาบันอุดมศึกษาแต่ละแห่ง ต้องสอดคล้องกับหน้าที่ของสถาบันอุดมศึกษา ที่กำหนดไว้ในมาตรา 26 แห่ง พ.ร.บ.อุดมศึกษา พ.ศ. 2562 คือการจัดการศึกษา การวิจัยและสร้างนวัตกรรม การบริการวิชาการแก่สังคม การทำนุบำรุงศิลปวัฒนธรรม และหน้าที่อื่นตามที่กฎหมายกำหนด”
2. อว. ได้ออกประกาศ ก.พ.อ. เรื่อง “หลักเกณฑ์และวิธีการพิจารณาแต่งตั้งบุคคลให้ดำรงตำแหน่ง ผู้ช่วยศาสตราจารย์ รองศาสตราจารย์ และศาสตราจารย์ พ.ศ. 2564” ซึ่งเป็นการขยายโอกาสให้พนักงานสถาบันอุดมศึกษา สามารถที่จะทำงานด้านวิชาการเพื่อเลื่อนตำแหน่งวิชาการได้มากกว่ารูปแบบเดิมที่อาศัยตำราและงานวิจัย โดยมีรูปแบบ การขอตำแหน่งวิชาการเพิ่มขึ้นในอีก 5 ด้าน ซึ่งแนวทางนี้จะส่งเสริมให้พนักงานมหาวิทยาลัยได้ทำงานวิชาการหลากหลาย มีการเติบโตในตำแหน่งวิชาการที่มีความเป็นธรรมและมั่นคงมากยิ่งขึ้น
3. สร้างระบบธรรมาภิบาลในทุกๆ ด้าน โดยเฉพาะด้านความเป็นธรรมแก่พนักงานในสถาบันอุดมศึกษา จึงได้กำหนดแนวปฏิบัติตามหลักธรรมาภิบาลในสถาบันอุดมศึกษา ซึ่งได้ประกาศเมื่อวันที่ 24 ตุลาคม 2564 โดยมีแนวปฏิบัติให้สถาบันอุดมศึกษากำหนดขั้นตอนในการปฏิบัติงานตามหน้าที่และความรับผิดชอบที่เป็นอิสระ โปร่งใสและเป็นธรรม สามารถตรวจสอบได้ ซึ่งรวมถึงการบริหารงานบุคคลดังกล่าวข้างต้นด้วย ซึ่งจะเป็นการสร้างระบบธรรมาภิบาลในการบริหารงานในสถาบันอุดมศึกษาเพื่อให้เกิดความมั่นใจสำหรับพนักงานในสถาบันอุดมศึกษา
วันพฤหัสบดีที่ 11 พฤศจิกายน 2564
​นายกฯ มีส่วนร่วมกล่าวถ้อยแถลงในพิธีเปิดการประชุม Paris Peace Forum ครั้งที่ 4
ผลักดันวัคซีน-ยารักษาโควิด-19 เป็นสินค้าสาธารณะของโลก สนับสนุนหลักประกันสุขภาพถ้วนหน้า และส่งเสริมโมเดลเศรษฐกิจ BCG
วันนี้ (วันพฤหัสบดีที่ 11 พฤศจิกายน 2564) เวลา 19.00 น. ตามเวลาประเทศไทย (หรือเท่ากับเวลา 13.00 น. ของกรุงปารีส) ณ Grande Halle de la Villette กรุงปารีส สาธารณรัฐฝรั่งเศส พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ร่วมกล่าวถ้อยแถลงผ่านการบันทึกเทปถ้อยแถลงล่วงหน้า ในพิธีเปิดการประชุม Paris Peace Forum ครั้งที่ 4 ภายใต้หัวข้อ “Mind the gaps: Improving global governance after COVID-19” ซึ่งเน้นการหารือถึงการแก้ไขปัญหาเกี่ยวกับช่องว่างในประเด็นต่าง ๆ ภายหลังสถานการณ์โควิด-19 เช่น ด้านสาธารณสุข สังคม สิ่งแวดล้อม โลกดิจิทัล และเศรษฐกิจ โดยนายธนกร วังบุญคงชนะ โฆษกประจำสำนักนายกรัฐมนตรี เปิดเผยสาระสำคัญของถ้อยแถลง ดังนี้
นายกรัฐมนตรีกล่าวถึงสถานการณ์โควิด-19 ที่ส่งผลกระทบต่อความมั่นคงทางสุขภาพและความมั่นคงทางเศรษฐกิจของทั่วโลก รวมทั้งยังได้ขยายช่องว่างความเหลื่อมล้ำในทุกมิติ นายกรัฐมนตรีจึงเสนอให้ปิดช่องว่างดังกล่าวโดยการสร้างระบบธรรมาภิบาลโลกที่เข้มแข็งภายหลังยุคโควิด-19 ซึ่งช่องว่างที่ควรแก้ไขเป็นลำดับแรกคือ ช่องว่างของระบบการเตรียมความพร้อมและการรับมือกับสถานการณ์ฉุกเฉินด้านสาธารณสุข ต้องเสริมสร้างให้เข้มแข็งและมีประสิทธิภาพ เพื่อให้ประชาชนมีสุขภาพที่ดี โดยไม่มีใครถูกทิ้งไว้ข้างหลัง
นอกจากนี้ นายกรัฐมนตรีเห็นว่า ทุกประเทศและทุกภาคส่วนควรยึดมั่นในความร่วมมือภายใต้กลไกพหุภาคีและความเป็นน้ำหนึ่งใจเดียวกัน ธรรมาภิบาลโลกที่เข้มแข็งจะช่วยส่งเสริมระบบสาธารณสุขของทุกประเทศให้มีภูมิต้านทาน เท่าเทียม และเป็นธรรม จึงขอเน้นย้ำให้ทุกฝ่ายร่วมมือกันใน 3 ประเด็นสำคัญ ได้แก่ 1. ผลักดันให้วัคซีนและยารักษาโควิด-19 เป็นสินค้าสาธารณะของโลก 2. สนับสนุนให้ทุกประเทศบรรลุเป้าหมายหลักประกันสุขภาพถ้วนหน้าตามเป้าหมายการพัฒนาที่ยั่งยืน และเร่งรัดการเจรจาจัดทำตราสารระหว่างประเทศว่าด้วยโรคระบาด และ 3. ส่งเสริมโมเดลเศรษฐกิจ BCG ให้เป็นโมเดลเศรษฐกิจใหม่ เพื่อเชื่อมโยงประเด็นความมั่นคงของมนุษย์กับการฟื้นฟูที่ยั่งยืน สมดุล และครอบคลุม
อนึ่ง การประชุม Paris Peace Forum เป็นการจัดการประชุมขององค์กรอิสระที่จัดขึ้นต่อเนื่องทุกปี นับตั้งแต่ปี 2561 มีวัตถุประสงค์เพื่อส่งเสริมความร่วมมือระหว่างรัฐบาลและภาคส่วนต่าง ๆ ของนานาประเทศในการเสริมสร้างสันติภาพโลกและระบอบพหุภาคีนิยม โดยในปีนี้จัดขึ้นระหว่างวันที่ 11-13 พฤศจิกายน 2564 ณ กรุงปารีส สาธารณรัฐฝรั่งเศส ในรูปแบบผสมผสาน ทั้งการเข้าร่วมในสถานที่จริงและผ่านระบบการประชุมทางไกล